CELEX: 32018R0192
Language: mt
Date: 2018-02-08 00:00:00
Title: Regolament tal-Kummissjoni (UE) 2018/192 tat-8 ta' Frar 2018 li jemenda l-Anness VII tar-Regolament (KE) Nru 882/2004 tal-Parlament Ewropew u tal-Kunsill f'dak li għandu x'jaqsam mal-laboratorji ta' referenza tal-UE fil-qasam tal-kontaminanti fl-għalf u fl-ikel

9.2.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 36/15
            
         REGOLAMENT TAL-KUMMISSJONI (UE) 2018/192
   tat-8 ta' Frar 2018
   li jemenda l-Anness VII tar-Regolament (KE) Nru 882/2004 tal-Parlament Ewropew u tal-Kunsill f'dak li għandu x'jaqsam mal-laboratorji ta' referenza tal-UE fil-qasam tal-kontaminanti fl-għalf u fl-ikel
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 882/2004 tal-Parlament Ewropew u tal-Kunsill tad-29 ta' April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mar-regoli dwar is-saħħa tal-annimali u l-welfare tal-annimali (1), u b'mod partikolari l-Artikolu 32(5) u (6) tiegħu,
   Billi:
   
               (1)
            
            
               Ir-Regolament (KE) Nru 882/2004 jistabbilixxi l-kompiti, id-dmirijiet u r-rekwiżiti ġenerali għal-laboratorji ta' referenza tal-Unjoni Ewropea (il-laboratorji ta' referenza tal-UE) għall-ikel u l-għalf u għas-saħħa tal-annimali. Skont dak ir-Regolament il-laboratorji ta' referenza tal-UE huma responsabbli, b'mod partikolari, biex jipprovdu lill-laboratorji ta' referenza nazzjonali bid-dettalji tal-metodi analitiċi u biex jikkoordinaw l-applikazzjoni tat-tali metodi. Il-laboratorji ta' referenza tal-UE għall-ikel u l-għalf huma elenkati fil-Parti I tal-Anness VII ta' dak ir-Regolament. Fil-qasam tal-kontaminanti fl-għalf u fl-ikel, kienu ġew innominati laboratorju ta' referenza tal-UE għall-metalli tqal fl-għalf u fl-ikel, laboratorju ta' referenza tal-UE għall-mikotossini, laboratorju ta' referenza tal-UE għall-Idrokarbonji Poliċikliċi Aromatiċi (PAH) u laboratorju ta' referenza tal-UE għad-dijossini u l-(PCBs) fl-għalf u fl-ikel.
            
         
               (2)
            
            
               Iċ-Ċentru Konġunt tar-Riċerka (il-JRC) tal-Kummissjoni Ewropea, li ilu mill-2006 u għadu s'issa jospita l-laboratorju ta' referenza tal-UE għall-metalli tqal fl-għalf u fl-ikel, il-laboratorju ta' referenza tal-UE għall-Idrokarbonji Aromatiċi Poliċikliċi (PAHs) u l-laboratorju ta' referenza tal-UE għall-mikotossini fl-ikel u l-għalf, għarraf lid-Direttorat Ġenerali għas-Saħħa u s-Sikurezza Alimentari li b'seħħ mill-1 ta' Jannar 2018, mhux se jibqa' jospita dawn il-laboratorji ta' referenza tal-UE.
            
         
               (3)
            
            
               F'dawn l-oqsma, l-effettività tal-kontrolli uffiċjali u tal-attivitajiet oħra ta' kontroll tiddependi mill-kwalità, mill-uniformità u mill-affidabbiltà tal-metodi ta' analiżi u mir-riżultati analitiċi mwettqa mil-laboratorji uffiċjali u hemm ħtieġa kontinwa biex jiġu promossi prattiki uniformi fl-użu tal-metodi analitiċi. Jeħtieġ li jinżamm laboratorju ta' referenza tal-UE f'dawn l-oqsma u, għalhekk li jiġu nnominati laboratorji ta' referenza ġodda tal-UE. Barra minn hekk, billi mill-2006 'l hawn, kienu ġew identifikati prijoritajiet ġodda fl-oqsma tal-metalli, tal-komposti nitroġeni, tal-kontaminanti tal-ipproċessar u tat-tossini tal-pjanti, jeħtieġ li jitwessa' l-kamp ta' applikazzjoni tal-attivitajiet u tal-kompiti tal-laboratorji ta' referenza ġodda tal-UE li se jiġu nnominati.
            
         
               (4)
            
            
               Jenħtieġ għalhekk li l-kamp ta' applikazzjoni tal-attivitajiet u tal-kompiti tal-laboratorju ta' referenza tal-UE attwali għall-metalli tqal fl-għalf u fl-ikel jiġi estiż għall-metalli u l-komposti nitroġeniċi kollha fl-għalf u fl-ikel, dak tal-laboratorju ta' referenza tal-UE attwali għall-Idrokarbonji Poliċikliċi Aromatiċi (PAH) jiġi estiż għall-kontaminanti tal-ipproċessar kollha, u dak tal-laboratorju ta' referenza tal-UE attwali għall-mikotossini fl-għalf u fl-ikel, jiġi estiż għall-mikotossini u t-tossini tal-pjanti fl-għalf u fl-ikel.
            
         
               (5)
            
            
               Għalhekk, fit-23 ta' Jannar 2017, il-Kummissjoni nediet sejħa għal applikazzjonijiet biex jintagħżel u jiġi nnominat laboratorju ta' referenza tal-UE fl-oqsma msemmija hawn fuq. Jenħtieġ li l-laboratorju magħżul, l-Istitut Nazzjonali tal-Ikel, l-Università Teknika tad-Danimarka (id-Danimarka) jiġi nnominat bħala laboratorju ta' referenza tal-UE għall-metalli u l-komposti nitroġeniċi fl-għalf u fl-ikel, il-laboratorju l-Istitut Nazzjonali tal-Ikel, l-Università Teknika tad-Danimarka (id-Danimarka) bħala l-laboratorju ta' referenza tal-UE għall-kontaminanti tal-ipproċessar u l-laboratorju RIKILT (Stichting Wageningen Research) (in-Netherlands) bħala l-laboratorju ta' referenza tal-UE għall-mikotossini u t-tossini tal-pjanti fl-għalf u fl-ikel.
            
         
               (6)
            
            
               Minħabba l-importanza dejjem tikber tal-kontaminanti klorinati persistenti għajr il-PCBs u d-diossini, tal-kontaminanti brominati persistenti u tal-kontaminanti fluworinati persistenti għas-sikurezza tal-għalf u tal-ikel, huwa wkoll xieraq li jiġi estiż il-kamp ta' applikazzjoni tal-laboratorju ta' referenza tal-UE għad-dijossini u l-PCBs fl-għalf u fl-ikel għall-pollutanti organiċi persistenti (POPs) aloġenati kollha fl-għalf u fl-ikel. Għalhekk, jenħtieġ li l-laboratorju ta' referenza tal-UE għad-dijossini u l-PCBs fl-għalf u fl-ikel jingħata l-isem ġdid ta' laboratorju ta' referenza tal-UE għall-pollutanti organiċi persistenti (POPs) aloġenati fl-għalf u fl-ikel sabiex jirrifletti din l-estensjoni fil-kamp ta' applikazzjoni.
            
         
               (7)
            
            
               Jenħtieġ għalhekk li l-Parti I tal-Anness VII tar-Regolament (KE) Nru 882/2004 tiġi emendata skont dan.
            
         
               (8)
            
            
               Il-miżuri previsti f'dan ir-Regolament huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DAN IR-REGOLAMENT:
   Artikolu 1
   Il-Parti I tal-Anness VII tar-Regolament (KE) Nru 882/2004 hija emendata skont l-Anness ta' dan ir-Regolament.
   Artikolu 2
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-8 ta' Frar 2018.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 165, 30.4.2004, p. 1.
   
      ANNESS
      Fil-Parti I tal-Anness VII tar-Regolament (KE) Nru 882/2004, il-punti 18 sa 21 jinbidlu b'dan li ġej:
      
                  “18.
               
               
                  Laboratorju ta' referenza tal-UE għall-metalli u l-komposti nitroġenużi fl-għalf u fl-ikel
                  National Food Institute, Technical University of Denmark
                  Copenhagen
                  Id-Danimarka;
               
            
                  19.
               
               
                  Laboratorju ta' referenza tal-UE għall-mikotossini u t-tossini tal-pjanti fl-għalf u fl-ikel
                  RIKILT (Stichting Wageningen Research)
                  Wageningen
                  In-Netherlands;
               
            
                  20.
               
               
                  Laboratorju ta' referenza tal-UE għall-kontaminanti tal-ipproċessar
                  National Food Institute, Technical University of Denmark
                  Copenhagen
                  Id-Danimarka;
               
            
                  21.
               
               
                  Il-laboratorju ta' referenza tal-Unjoni Ewropea għall-pollutanti organiċi persistenti (POPs) aloġenati fl-għalf u fl-ikel
                  Chemisches und Veterinäruntersuchungsamt (CVUA) Freiburg
                  Freiburg
                  Il-Ġermanja;”